กรมชลประทาน เฝ้าระวังน้ำเหนือ เตรียมรับมือน้ำท่วมฉับพลัน น้ำป่าไหลหลาก
นายประพิศ จันทร์มา อธิบดีกรมชลประทาน เปิดเผยว่า ตามที่นายกรัฐมนตรี กำชับหน่วยงานที่เกี่ยวข้องเฝ้าระวังพื้นที่เฝ้าระวังสถานการณ์น้ำท่วมฉับพลัน น้ำป่าไหลหลากและน้ำท่วมขัง ภาคเหนือ ภาคตะวันออกเฉียงเหนือ ภาคกลาง ย้ำให้เตรียมพร้อมเฝ้าระวังติดตามสถานการณ์ รวมทั้งลดผลกระทบจากสถานการณ์อย่างมีประสิทธิภาพ นั้น กรมชลประทาน ได้บริหารจัดการน้ำที่เขื่อนเจ้าพระยา อำเภอสรรพยา จังหวัดชัยนาท ให้สอดคล้องกับคาดการณ์ปริมาณฝนตกหนักในช่วงวันที่ 8 - 9 สิงหาคมนี้ ซึ่งจะทำให้เกิดน้ำท่าไหลลงสู่เขื่อนเจ้าพระยา ประมาณกลางเดือนสิงหาคม ด้วยการปรับการระบายน้ำผ่านท้ายเขื่อนเจ้าพระยา ให้อยู่ในเกณฑ์ 700 - 1,100 ลบ.ม./วินาที จะส่งผลให้พื้นที่ริมน้ำด้านท้ายเขื่อน ระดับน้ำจะทยอยเพิ่มสูงขึ้น ได้แก่ บริเวณพื้นที่ลุ่มต่ำนอกคันกั้นน้ำบริเวณคลองโผงเผง จังหวัดอ่างทอง คลองบางบาล จังหวัดพระนครศรีอยุธยา และตำบลหัวเวียง อำเภอเสนา ตำบลลาดชิด ตำบลท่าดินแดง อำเภอผักไห่ จังหวัดพระนครศรีอยุธยา (แม่น้ำน้อย)เน้นย้ำให้โครงการชลประทานในพื้นที่ เฝ้าระวังติดตามสภาพอากาศและสถานการณ์น้ำอย่างใกล้ชิด พร้อมปรับแผนบริหารจัดการน้ำในอ่างเก็บน้ำ เขื่อนระบายน้ำ และประตูระบายน้ำ ให้สอดคล้องกับสถานการณ์ ตรวจสอบความมั่นคงของอาคารป้องกันริมแม่น้ำ เสริมคันกั้นน้ำบริเวณจุดเสี่ยงพื้นที่ลุ่มต่ำริมแม่น้ำ รวมทั้งประชาสัมพันธ์แจ้งเตือนประชาชนที่อาศัยอยู่ในพื้นที่ริมน้ำนอกแนวคันกั้นน้ำ และบริเวณพื้นที่ลุ่มต่ำนอกคันกั้นน้ำให้ทราบล่วงหน้า เตรียมเครื่องจักร เครื่องมือ พร้อมให้ความช่วยเหลือและบรรเทาผลกระทบต่อประชาชนได้ทันที สำหรับสถานการณ์น้ำในแม่น้ำเจ้าพระยาวันนี้ (8 ส.ค. 65) เวลา 18.00 น. ที่สถานี C.2 อำเภอเมืองนครสวรรค์ จังหวัดนครสวรรค์ มีปริมาณน้ำไหลผ่าน 751 ลูกบาศก์เมตร (ลบ.ม.)/วินาที ระดับน้ำต่ำกว่าตลิ่ง 6.88 เมตร ควบคุมการระบายน้ำผ่านเขื่อนเจ้าพระยาที่สถานี C.13 อำเภอสรรพยา จังหวัดชัยนาท ในอัตราประมาณ 715 ลบ.ม./วินาที  ขอให้ประชาชนติดตามสภาพอากาศและสถานการณ์น้ำอย่างใกล้ชิด